Családja a Pappenheim nemzetség treuchtlingeni ágához tartozik. Tanulmányainak Tübingenben végezte, ezután beutazta Franciaországot, Angliát, Spanyolországot és Itáliát. 1614-ben visszatért Németországba, ahol katolikus hitre tért, és Mátyás császár birodalmi udvari tanácsossá nevezte ki. Ezt követően III. Zsigmond lengyel király hadseregében szolgált, elkísérte az Ál-Dmitrijt Oroszországba; ezután pedig I. Miksa bajor választófejedelemnek, a Katolikus Liga fővezérének szolgálatába állt. 1620-ban a Fehérhegy mellett vívott csatában Schlick gróf gyalogezredét megtámadta, és fontos szerepet játszott a győzelemben; ő maga 20 sebbel leesett lováról, és csak másnap akadt rá egy vallon katona.